作者:陳人傑
標題:沁園春
內容:雲錦亭西，記與詩人，拍浮酒船。看洛川妃子，錦衾照水，漢皋遊女，玉佩搖煙。秋老芳心，波空豔質，惟見寒霜凋碧圓。爭知道，有西湖五月，長在尊前。素紈紅障相鮮。更澹靜一枝真葉仙。向風軒搖動，但無香耳，蓼叢掩映，自是天然。猊背生煙，蠟心吐月，贏得吳娃歌採蓮。陳公子，似日休鍾愛，興滿吟邊。